Rusten er for længst begyndt at løbe af de to udtjente isbrydere i Hals Havn, men de ligger der fortsat uden en egentlig plan for, hvad der skal ske med dem. Det er Forsvarsministeriets Materiel- og Indkøbsstyrelse, der ejer isbryderne Danbjørn og Isbjørn, og nu er der altså kommet svar på, hvad det har kostet at have dem liggende i Hals Havn. Svaret er fire millioner kroner. -	De er en stor udgift for staten, og de kan ikke bruges, siger det nordjyske folketingsmedlem Bjarne Laustsen (S), som stillede spørgsmålet til forsvarsminister Morten Bødskov (S). Flyttet fra Frederikshavn Danbjørn og Isbjørn blev flyttet fra Frederikshavn Havn, da den skulle renoveres, og det kostede 165.000 kroner. Siden har de som sagt ligget til kaj i Hals Havn og været en større millionudgift. -	Det er helt vanvittigt, at de ligger i Hals Havn, når der er plads i Frederikshavn Havn, siger Bjarne Laustsen. Ifølge Bjarne Laustsen ville det være langt billigere, hvis isbryderne havde ligget i Frederikshavn, fordi der er mange ledige pladser. Skal skrottes Da man først satte isbryderne til salg, var man i tvivl om, hvorvidt de skulle sælges enkeltvis eller samlet. Tiden er nu løbet fra det på grund af den lange liggetid, og derfor er der ikke andet at gøre, end at sælge dem som skrot. -	Jeg er ærgerlig over, at stolte skibe ikke kan bruges med det store maskineri, der er i dem, siger Bjarne Laustsen. Han tilføjer også, at isbryderne er sat til udbud for at blive skrottet, men der er også miljømæssige hensyn og overenskomster, der skal tages hensyn til inden et eventuelt salg.

Referat:
De to isbrydere Danbjørn og Isbjørn, der i seks år har ligget til kaj ved Hals Havn, har kostet staten fire millioner kroner i havneudgifter.